KIRJALLINEN KYSYMYS E-0585/03 esittäjä(t): Erik Meijer (GUE/NGL) komissiolle. Euroopan suurnopeusjunien standardoinnissa ja yhteentoimivuudessa saavutettu edistyminen.



Virallinen lehti nro 242 E , 09/10/2003 s. 0152 - 0153



KIRJALLINEN KYSYMYS E-0585/03 esittäjä(t): Erik Meijer (GUE/NGL) komissiolle (28. helmikuuta 2003) Aihe: Euroopan suurnopeusjunien standardoinnissa ja yhteentoimivuudessa saavutettu edistyminen 1. Minkä tietoja komissiolla on siitä, että Ranskan itäisen alueen suurnopeusjunaverkkoa (TGV-Est), joka yhdistää vuodesta 2006 lähtien Pariisin Nancyyn, Metziin ja Strasburgiin, voidaan käyttää rajat ylittäviin palveluihin Ranskan TGV PDSE-kaluston lisäksi Saksan ICE-kalustolla? 2. Mitä tietoja komissiolla on siitä, että vuonna 2006 avattavalla rajat ylittävällä PerpignanFigueresin yhteydellä, joka kulkee Pertuis-tunnelin kautta, voidaan käyttää Ranskan eri TGV-junien kalustoja ja Espanjan Velaro/AVE S 103 ja Talgo 350 -kalustoja? 3. Miten varmistetaan se, että kallistusmekanismeja, akseleiden käyttöä, kytkimiä, laiturin korkeutta ja suurnopeusjunien enimmäisnopeutta koskeva tekniikka saadaan yhteensovitetuksi niin, että se soveltuu eri jännitteille, ja junat voivat kulkea kaikilla Euroopan suurnopeusradoilla. 4. Ovatko hiljattain kehitetyt Espanjan Talgo 350 ja Ranskan Elisa/Automotrice à Grande Vitesse ensimmäiset junat, jotka ovat täydellisesti yhteensopivia ja tiukempien turvallisuusvaatimusten mukaisia, vai koskeeko tämä vain seuraavan ja sitä seuraavien sukupolvien junia? 5. Miten komissio varmistaa sen, että kiskot ja materiaalit ovat koko Euroopassa lyhyellä aikavälillä tiukempien turvallisuusvaatimusten mukaisia, täydellisesti yhteensopivia ja käytettävissä? Mikä on Ranskan valtion rautateiden SNCF:n High Speed Europen, Deutsche Bahnin ja Trenitalian, jotka pyrkivät yhteen ainoaan suurnopeusjunaan, rooli tässä hankkeessa? Miksi muita eurooppalaisia valtioita, joilla on suurnopeusjunia (Espanja, Ruotsi) ei otettu hankkeeseen mukaan? 6. Minkä ajan kuluessa odotatte tuloksia kysymyksessä 5 esitetyn hankkeen tuloksista nykyisen ja tulevan kaluston osalta? Loyola de Palacion komission puolesta antama vastaus (25. huhtikuuta 2003) Kuten käy ilmi komission vastauksista parlamentin jäsenen esittämiin kirjallisiin kysymyksiin E-0473/03(1), E-0580/03(2), E-0583/03(3) ja E-0584/03(4), yhteisön säännöksiä on alettu kehittää Euroopan laajuisen suurten nopeuksien rautatiejärjestelmän yhteentoimivuudesta 23. heinäkuuta 1996 annetun neuvoston direktiivin 96/48/EY(5) ja Euroopan laajuisen tavanomaisen rautatiejärjestelmän yhteentoimivuudesta 19. maaliskuuta 2001 annetun Euroopan parlamentin ja neuvoston direktiivin 2001/16/EY(6) perusteella. Direktiiveissä vahvistetaan yhteentoimivuuden teknisten eritelmien (YTE) hyväksymismenettely. Komissio vahvisti 30. toukokuuta 2002 suurten nopeuksien järjestelmää koskevan ensimmäisen sukupolven yhteentoimivuuden teknisen eritelmän, jota on sovellettu 1. joulukuuta 2002 lähtien kaikkiin uusiin infrastruktuurin ja liikkuvan kaluston hankkeisiin. YTE:ä sovelletaan myös uudelleenjärjestely- ja uusimishankkeisiin tietyissä olosuhteissa. Siten parlamentin jäsenen mainitsemien eri junareittien ja liikkuvan kaluston, jotka otetaan käyttöön vuodesta 2006 lähtien, pitäisi toimia rautatieverkostossa ilman teknisiä esteitä. High Speed Europe -hankkeesta voidaan todeta, että tarkoituksena on laatia yhteinen tarjouseritelmä hankkeeseen osallistuville yrityksille uuden sukupolven suurnopeusjunien tilausta varten. Jos suurnopeusjunahanke toteutuu, se edistää omalta osaltaan EY:n perustamissopimuksen yhteentoimivuuden ja yhtenäismarkkinoiden tavoitteita. Komissio ei ole kuitenkaan tähän mennessä saanut tietoja, joiden perusteella se voisi vastata parlamentin jäsenen hanketta koskeviin kysymyksiin. Muutoinkin tällaiset tiedot ovat luonteeltaan kaupallisia. (1) Katso sivu 134. (2) Katso sivu 149. (3) Katso sivu 150. (4) Katso sivu 151. (5) EYVL L 235, 17.9.1996. (6) EYVL L 110, 20.4.2001.